
U  I M E  R E P U B L I K E  H R V A T S K E

P R E S U D A

	Općinski sud u Puli-Pola, po sutkinji Ani Cvečić Hoxha, uz sudjelovanje Maje Petković kao zapisničarke, u prekršajnom postupku protiv okrivljene Gracijane Zanoni, povodom optužnog prijedloga Državnog inspektorata, Područni ured Rijeka, Ispostava u Puli, KLASA: 334-01/23-02/6553; BROJ: 443-02-02-19-24-5 od 15. siječnja 2024., zbog prekršaja iz članka 17. stavak 2. Zakona o turističkoj pristojbi („Narodne novine“ broj: 52/19., 32/20. i 42/20.), 27. svibnja 2026. 

p r e s u d i o  j e

	 Na temelju članka 182. točka 1. Prekršajnog zakona („Narodne novine“ broj  107/07., 39/13., 157/13., 110/15. , 70/17., 118/18. i 114/22. dalje u tekstu: PZ) u svezi s člankom 161. stavak 6. PZ se 

okrivljena Gracijana Zanoni, OIB: 07705410421, s prebivalištem u Rotenturmstrasse 29/15, Beč, Republika Austrija,

o s l o b a đ a  o d  o p t u ž b e

I	da bi pri pružanju usluga smještaja u apartmanu u domaćinstvu u Fažani, Valbandon, Kvart Mimoza 1 nije uplaćivala godišnje paušalne iznose turističke pristojbe i to: 278,70 EUR za 2023.god, 278,73 EUR za 2022.god., 92,91 EUR za 2021.god., 92,20 EUR za 2020.god, već je na to ime evidentiran dug pri turističkoj zajednici Općine Fažana u iznosu od 743,24, EUR
	čime je počinjen prekršaj iz čl. 17. st. 2. Zakona o turističkoj pristojbi, kažnjivo po čl. 28. st. 1. toč. 1. istog Zakona.

II	Na temelju članka 140. stavka 2. PZ troškovi postupka iz članka 138. stavka 2. točke 2. do 5. i točke 7. PZ padaju na teret proračunskih sredstava suda.

Obrazloženje

1.	Uvodno citiranim optužnim prijedlogom okrivljenici je stavljeno na teret da je počinila prekršaj iz članka 17. stavak 2. Zakona o turističkoj pristojbi postupajući kako je navedeno u izreci.

2.	Ispitujući optužni prijedlog sukladno članku 161. PZ ocijenjeno je da djelo za koje je okrivljenica optužena nije prekršaj.

3.	Naime, prema članku 28. stavak 2. Zakona o turističkoj pristojbi novčanom će se kaznom od 2.000,00 do 10.000,00 kuna (od 265,45 do 1327,23 eura) kazniti za prekršaj iz stavka 1. točka 1. istog članka osoba koja pruža ugostiteljske usluge u domaćinstvu ili na obiteljskom poljoprivrednom gospodarstvu ako ne uplati godišnji paušalni iznos turističke pristojbe jednokratno u cijelom iznosu do 31. srpnja tekuće godine ili u tri jednaka obroka, s tim da prvi obrok dospijeva 31. srpnja, drugi 31. kolovoza, treći 31. rujna tekuće godine, a uplatnice za plaćanje turističke pristojbe preuzimaju se iz sustava eVisitor.

3.1.	U opisu djela iz optužnog prijedloga nalazi se samo zakonski opis djela, uz potpuni izostanak odlučnih činjenica jer nisu navedeni propisani rokovi za ispunjenje zakonske obveze – rokovi u kojima je okrivljenica trebala uplatiti godišnji paušalni iznos turističke pristojbe. Takvim činjeničnim stanjem, iz kojeg proizlazi da okrivljenica nije platila, ali ne i kada je trebala uplatiti taj iznos, nisu opisane sve odlučne činjenice iz kojih proizlazi biće odgovarajućeg prekršaja zbog čega opisano djelo nije prekršaj.

4.	S obzirom na navedeno utvrđenje, sud je na temelju članka 182. točka 1. u svezi s člankom 161. stavak 6. PZ okrivljenicu oslobodio od optužbe i uslijed takve odluke troškovi prekršajnog postupka iz članka 138. stavak 2. točke 2. do 5. i točka 7. PZ padaju na teret proračunskih sredstava.

U Puli, 27. svibnja 2026.

Sutkinja
Ana Cvečić Hoxha, v.r. 










UPUTA O PRAVU NA ŽALBU:
Protiv ove presude ovlaštene osobe mogu podnijeti žalbu ovom sudu. Ona se podnosi u roku od osam dana od dana dostave pisanog prijepisa odluka u dva istovjetna primjerka, a o žalbi odlučuje Visoki prekršajni sud Republike Hrvatske.

DNA:
1. okrivljenici
2. ovlaštenom tužitelju.

